Jorge Ailton Soares huwa l-BOV Player tax-Xahar ta' Diċembru L-attakkant ta' Hamrun Spartans, Jorge Ailton Soares, ġie vvutat il-BOV Player tax-Xahar ta' Diċembru. Huwa kiseb l-akbar ammont ta' voti mogħtija mill-coaches tal-Kampjonat Premier, mit-team managers, mill-istaff tekniku tal-MFA u mill-ġurnalisti. B'kollox huwa kiseb total ta' 49 punt, segwit minn Luke Montebello (Birkirkara) 34, Juri Cisotti (Sliema W.) 29, Kevin Ante Rosero (Sta Lucia) 28 u Federico Falcone (Birkirkara) 26. L-attakkant minn Cape Verde lagħab erba' partiti għall-Ispartans fix-xahar ta' Diċembru b'ħin effettwat ta' 358 minuti fejn ġie sostitwit f'żewġ partiti proprju fl-aħħar minuta tagħhom. Huwa kien strumentali fejn l-Ispartans rebħu 10 punti minn massimu ta' 12 … kontra Lija Athletic (2-2), Sliema W. (2-0), Floriana (3-1) u Tarxien R. (5-0). Huwa skorja tliet goals … wieħed kontra Floriana u tnejn kontra r-Rainbows. Il-preżentazzjoni tar-rebħ ta' dan l-unur saret qabel il-partita ta' nhar il-Ħadd li għadda, kontra Sta Lucia .